tttarun/llama2_hindi huggingface dataset:
एशियाई देशों में स्वाधीनता-आंदोलनों के विकास की रूपरेखा दीजिये।
उत्तर :
उत्तर की रूपरेखा- 
एशिया के विभिन्न देशों यथा- अफगानिस्तान, ईरान, चीन, तुर्की और भारत में स्वाधीनता आंदोलनों के प्रयासों को बताएँ।
प्रथम विश्वयुद्ध की समाप्ति के बाद भारत सहित अन्य एशियाई उपनिवेशों को झटका लगा, किंतु प्रथम विश्वयुद्ध ने साम्राज्यवादी ताकतों को अवश्य कमज़ोर कर दिया। इसके साथ ही 1917 की क्रांति के बाद रूसी दृष्टिकोण में बदलाव भी उपनिवेशों के अनुकूल हुआ।
रूसी क्रांति से पूर्व ईरान रूसी और ब्रिटिश प्रभाव क्षेत्रों में बँटा था, किंतु 1917 के बाद रूस ने अपने प्रभाव क्षेत्र का नियंत्रण छोड़ दिया। इसके बाद अंग्रेज़ों ने पूरे क्षेत्र को अपने अधीन लेने की कोशिश की, जिसके विरोध में वहाँ व्यापक विरोध हुआ। फलस्वरूप फौजों को ईरान छोड़ना पड़ा और 1925 में रज़ा खान ईरान का सम्राट बना।
अफगानिस्तान में अंग्रेज़ों का बोलबाला था। 1919 में अफगानिस्तान के राजा की हत्या हो गई और उसका बेटा अमानुल्लाह शासक बना, जिसने स्वतंत्रता की घोषणा कर दी। लेकिन भारत की ब्रिटिश सरकार ने अफगानिस्तान के विरुद्ध युद्ध छेड़ दिया, परंतु कुछ समय बाद ही उसे अफगानिस्तान की स्वतंत्रता को मान्यता देनी पड़ी।
तुर्की में मित्र राष्ट्रों की संधि पर हस्ताक्षर हेतु मुस्तफा कमल पाशा के नेतृत्व में एक राष्ट्रीय सरकार की स्थापना हुई, जिससे कि तुर्की के कुछ हिस्से को इटली और यूनान को सौंपा जा सके। यह सरकार एक संधि के द्वारा सोवियत संघ से राजनीतिक समर्थन और हथियार प्राप्त करने में सफल रही। यूनान ने संधि के बावज़ूद तुर्की पर हमला कर दिया। इस हमले को तुर्की की जनता ने नाकाम कर दिया। फलतः मित्रराष्ट्र पूर्व की संधि को रद्द करने पर मजबूर हुए और मित्रराष्ट्रों ने अपने सैनिकों को वापस बुला लिया जिससे तुर्की की पूर्ण स्वतंत्रता का मार्ग प्रशस्त हुआ।
इंडोनेशिया में डच शासन को उखाड़ फेंकने के लिये 1927 में नेशनल पार्टी का गठन किया गया और कोरिया में भी जापान के विरुद्ध संघर्ष मज़बूत हुए।
चीन में स्वाधीनता आंदोलन के मुख्य स्तंभ डॉ. सन यात-सेन थे। 1911 की क्रांति में महत्त्वपूर्ण भूमिका निभाने के साथ-साथ उन्होंने 1917 में कैंटन में एक सरकार की स्थापना की। इनके द्वारा शक्ति पार्टी कोमिनतांग ने चीन राष्ट्रीय आंदोलन को मज़बूत बनाने में महत्त्वपूर्ण भूमिका निभाई। 1921 में चीन में कम्युनिस्ट पार्टी की स्थापना हुई। दोनों पार्टियों ने मिलकर काम करने की प्रतिबद्धता दिखाई। किंतु, 1925 में सन यात-सेन की मृत्यु के बाद दोनों पार्टियों के मध्य गृह-युद्ध आरंभ हो गया।
किंतु, जापानी आक्रमण के कारण दोनों पार्टियाँ पुनः संगठित हुई और अंततः कम्युनिस्ट पार्टी अपनी श्रेष्ठता स्थापित करने में सफल रही। जापान के आत्मसमर्पण और गृह-युद्ध से निपटने के बाद 1 अक्तूबर, 1949 को ‘नए साम्यवादी सलाहकार सम्मलेन’ के निर्णयों के माध्यम से लोक गणराज्य की घोषणा कर दी गई और मार्च 1950 तक चीन के लगभग सभी भागों में साम्यवादी सरकार की स्थापन हो गई।
भारत में स्वाधीनता आंदोलन काफी लंबे समय तक चला। विभिन्न प्रशासनिक-सामाजिक सुधारों के नाम पर अंग्रजों ने भारत में औपनिवेशिक नियंत्रण को मज़बूत किया और भारत के संसाधनों का अधिकतम दोहन किया। भारत को स्वाधीन करने के लिये सन् 1885 में गठित कॉन्ग्रेस के सहयोग से विभिन्न नेताओं ने कई आन्दोलन चालए। महात्मा गांधी के नेतृत्व में चलाए गए आंदोलनों में असहयोग, सविनय अवज्ञा और स्वतः स्फूर्त भारत छोड़ो आंदोलन के माध्यम से अंग्रेज़ भारत छोड़ने को मजबूर हुए और 15 अगस्त, 1947 को भारत स्वतंत्र हुआ।
उन्नीसवीं सदी के उतरार्द्ध में भारतीय इस्लाम की सुधारवादी एवं पुनरुत्थानवादी प्रवृतियाँ एक साथ अस्तित्वमान थीं।’ सोदाहरण स्पष्ट करें।
उत्तर :
उन्नीसवीं सदी के आरम्भिक वर्षों से प्रारम्भ हुआ ‘भारतीय पुनर्जागरण’ उन्नीसवीं सदी के उतरार्द्ध में अपने चरम पर था। एक तरफ ‘हिन्दू धर्म’ लगातार सुधारवादी लक्ष्यों की ओर प्रेरित था तो वहीं दूसरी ओर ‘इस्लाम’ के सन्दर्भ में विडंबना यह थी कि सुधारवादी आंदोलन एवं पुनरुत्थानवादी आंदोलन एक समय में ही चल रहे थे।
सुधारवादी आंदोलन जहाँ इस्लाम को प्राचीन रुढ़ियों से मुक्त कर पाश्चात्य शिक्षा एवं मूल्य के समावेशन पर बल दे रहे थे तो वहीं पुनरुत्थानवादी आंदोलन इस्माल की शुद्धता पर बल देते हुए पश्चिमी प्रभाव का विरोध कर रहे थे।
इस सन्दर्भ में वहाबी आंदोलन, अलीगढ़ आंदोलन तथा देवबंद आंदोलन का उदाहरण सटीक है। वहाबी आंदोलन तथा देवबंद आंदोलन जहाँ पुनरुत्थान पर बल दे रहे थे वहीं सर सैय्यद अहमद खाँ के नेतृत्व में अलीगढ़ आंदोलन सुधारवाद की ओर लक्षित था। इन आंदोलनों का संक्षिप्त विवरण निम्नलिखित है-
वहाबी आंदोलन के प्रवर्तक रायबरेली के सैय्यद अहमद थे, जो इस्लाम में हुए सभी परिवर्तनों एवं सुधारों के विरुद्ध थे, उन्होंने हजरत मुहम्मद साहब के समय के इस्लाम को पुनः स्थापित करने के क्रम में तथा भारत को ‘दार-उल-हर्ब’ से ‘दार-उल-इस्लाम’ में परिवर्तित करने के लिये पंजाब के सिक्खों के विरुद्ध जेहाद की घोषणा की।
वहाबी आंदोलन की भाँति देवबंद आंदोलन भी पुनरुत्थानवादी आंदोलन था। इसने मुसलमानों में कुरान एवं हदीस की शुद्ध शिक्षा के प्रसार तथा विदेशी शासकों के विरुद्ध ‘जेहाद’ की भावना को जीवित रखने पर बल दिया। यह आंदोलन अपने स्वरूप में इतना अधिक कठोर एवं रूढ़िवादी था कि इसने सुधारवादी ‘अलीगढ़ आंदोलन’ का तीव्र विरोध किया।
इन दोनों आंदोलनों से इतर 19वीं सदी के उतरार्द्ध में सर सैय्यद अहमद खाँ द्वारा इस्लाम सुधारवादी आंदोलन भी चलाया गया। इस आंदोलन ने इस्लाम की सामाजिक कुरीतियों को दूर करने, पीरी-मुरीदी की प्रथा समाप्त करने, दास प्रथा समाप्त करने पर बल दिया। इस आंदोलन के अंतर्गत मुस्लिम ऐंग्लो ओरियन्टल स्कूल प्रारम्भ किया गया जहाँ पाश्चात्य विषय तथा विज्ञान और मुस्लिम धर्म दोनों पढ़ाए जाते थे। 
अतः स्पष्ट है कि 19वीं सदी के मध्य एवं उतरार्द्ध में इस्लाम आंदोलन के दो विपरीत रूप देखने को मिले। इन दोनों का मिश्रित स्वरूप ही भारत के ‘आधुनिक इस्लाम’ का आधार बना।
इंडो-इस्लामिक वास्तुकला के विकास में गुलाम वंश के योगदान पर प्रकाश डालें।
उत्तर :
भारत में हिंदू और इस्लामिक वास्तुकलाओं के पारस्परिक आदान-प्रदान से एक नई इंडो-इस्लामिक वास्तुकला का विकास हुआ। इस वास्तुकला के विकास में गुलाम वंश के योगदान को निम्नलिखित बिंदुओं के आधार पर समझा जा सकता है- 
कुतुबुद्दीन ऐबक ने दिल्ली विजय के उपलक्ष्य में तथा इस्लाम को प्रतिष्ठित करने के उद्देश्य से 1192 में दिल्ली में कुव्वत-उल-इस्लाम मस्जिद का निर्माण करवाया। इसके प्रांगण में स्थित लौह-स्तंभ पर चौथी शताब्दी के ब्राह्मी लिपि के अभिलेख मौजूद हैं। इसे ‘अनंग पाल की किल्ली’ भी कहते हैं।
ऐबक ने कुव्वत-उल-इस्लाम मस्जिद के परिसर में ही कुतुबमीनार का निर्माण शुरू करवाया, जिसे इल्तुतमिश ने पूरा करवाया। 
ऐबक ने ही अजमेर में ‘अढाई दिन का झोंपड़ा’ नामक मस्जिद का निर्माण करवाया। इस मस्जिद पर भारतीय प्रभाव इस्लामिक प्रभाव से अधिक माना जाता है, इसलिये इसे हिंदू इमारत के ध्वंस पर बनी मस्जिद कहा जाता है।
कुतुबमीनार के निकट 1231 में इल्तुतमिश ने अपने बड़े पुत्र नासिरुद्दीन महमूद की स्मृति में सुल्तानगढ़ी के मकबरे का निर्माण करवाया। यह सल्तनत काल का पहला मकबरा है। यहाँ अष्टकोणीय चबूतरे पर निर्मित मेहराबों में मुस्लिम कला एवं गुंबद के आकार की छत में हिंदू कला शैली का प्रभाव दिखाई पड़ता है।
इल्तुतमिश ने कुव्वत-उल-इस्लाम मस्जिद के निकट ही 1235 में स्वयं के मकबरे का निर्माण करवाया।  
क़ुतुब परिसर में ही स्थित सुल्तान बलबन के मकबरे में सर्वप्रथम वास्तविक मेहराब का रूप देखने को मिलता है। 
अतः इंडो-इस्लामिक कला के विकास में गुलाम वंश के शासकों के योगदान के कई प्रमाण मौजूद हैं।
चट्टानों (शैलों) के प्रमुख प्रकारों का परिचय देते हुए उनकी विशेषताओं का उल्लेख करें।
उत्तर :
उत्तर की रूपरेखा:
चट्टानों का संक्षिप्त परिचय दें।
चट्टानों के प्रकार और उनकी विशेषताओं को बिंदुवार लिखें।
भू-पर्पटी शैलों से बनी है। किसी शैल का निर्माण एक से अधिक खनिज़ों से मिलकर होता है। चट्टान कठोर या नरम तथा विभिन्न रंगों की हो सकती है। जैसे- ग्रेनाईट कठोर तथा सेलखेड़ी नरम है। गैब्रो काला तथा क्वार्टजाइट दूधिया सफेद हो सकता है। शैलों में खनिज घटकों का कोई निश्चित संघटन नहीं होता है। 
शैलों के विभिन्न प्रकार हैं, जिनको उनकी निर्माण पद्धति के आधार पर तीन समूहों में विभाजित किया गया है-
आग्नेय शैल (Igneous rocks)- आग्नेय शैल का निर्माण पृथ्वी के आंतरिक भाग के मैग्मा एवं लावा से होता है। अतः इनको प्राथमिक शैलें भी कहते हैं। मैग्मा के ठंडे होकर घनीभूत हो जाने पर आग्नेय शैलों का निर्माण होता है। जब अपनी ऊपरगामी गति में मैग्मा ठंडा होकर ठोस बन जाता है, तो यह आग्नेय शैल कहलाता है। ठंडा तथा ठोस बनने की यह प्रक्रिया पृथ्वी की पर्पटी या सतह पर हो सकती है। ग्रेनाइट, गैब्रो, पैग्मेटाइट, बैसाल्ट आदि आग्नेय शैलों के उदाहरण हैं। 
► आग्नेय चट्टानें स्थूल परत रहित एवं जीवाश्म रहित होती हैं। 
► ये चट्टानें आर्थिक रूप से उपयोगी मानी जाती हैं। इन चट्टानों में लोहा, निकिल, ताँबा, सीसा, जस्ता, क्रोमाइट, मैंगनीज, सोना तथा प्लेटिनम आदि पाए जाते हैं। 
► झारखण्ड में पाया जाने वाला अभ्रक इन्हीं शैलों में मिलता है। 
► आग्नेय चट्टान चट्टानें कठोर और रवेदार होती हैं। इन चट्टानों पर रासायनिक अपक्षय का बहुत कम प्रभाव पड़ता है। 
► इनमें किसी भी प्रकार के जीवाश्म नहीं पाए जाते हैं। इन चट्टानों का अधिकांश विस्तार ज्वालामुखी क्षेत्रों में पाया जाता है। 
अवसादी शैल (Sedimentary Rocks)- पृथ्वी सतह की शैलें अपक्षयकारी कारकों के प्रति अनावृत्त रहती हैं, जो विभिन्न प्रकार के विखंडों में विभाजित होती हैं। ऐसे उपखंडों का विभिन्न बहिर्जनित कारकों के द्वारा संवहन एवं निक्षेप होता है। सघनता द्वारा ये संचित पदार्थ शैलों में परिणत होते जाते हैं। यह प्रक्रिया शिलीभवन (lithification) कहलाती है। चूना पत्थर, कोयला, गीज़राइट, बालुकाश्म आदि अवसादी शैलों के उदाहरण हैं। 
► अवसादी चट्टानें अधिकांशत: परतदार होती हैं। 
► इन पर अपक्षय का प्रभाव जल्दी पड़ता है।
► इनमें वनस्पति एवं जीव-जन्तुओं के जीवाश्म बड़ी मात्रा में पाए जाते हैं। 
► खनिज तेल अवसादी चट्टानों में पाया जाता है। अप्रवेश्य चट्टानों की दो परतों के बीच यदि प्रवेश्य शैल की परत आ जाए, तो खनिज तेल के लिये अनुकूल स्थिति बन जाती है। 
► दामोदर, महानदी तथा गोदावरी नदी बेसिनों की अवसादी चट्टानों में कोयला पाया जाता है। 
रूपांतरित शैलें (Metamorphic rocks)- दाब, आयतन और ताप में परिवर्तन की प्रक्रिया के फलस्वरूप इन शैलों का निर्माण होता है। जब विवर्तनिक प्रक्रिया के कारण शैलें निचले स्तर की ओर बलपूर्वक खिसक जाती हैं या जब ऊपरी शैलों के कारण निचली शैलों पर दबाव पड़ता है, तब कायांतरण होता है। स्लेट, शिस्ट, संगमरमर, क्वार्टज़ आदि रूपांतरित शैलों के उदाहरण हैं। 
► अवसादी एवं आग्नेय चट्टानों में ताप एवं दाब में परिवर्तन के कारण रूपांतरित चट्टानों का निर्माण होता है।
► इन शैलों में रवे (crystals) भी पाए जाते हैं। 
► यह अन्य शैलों से अधिक कठोर होती हैं तथा इनमें छिद्र नहीं होते हैं।
भारत में अपनाई जाने वाली सिंचाई की विभिन्न प्रणालियाँ कौन-कौन सी हैं और सूक्ष्म सिंचाई प्रणाली पारंपरिक सिंचाई प्रणाली से किस प्रकार भिन्न है?
उत्तर :
उत्तर की रूपरेखा:
भारत में प्रचलित सिंचाई के साधनों का परिचय दें।
भारत में अपनाई जाने वाली कृषि प्रणालियों और विभिन्न तकनीकों को बताएँ।
पारंपरिक सिंचाई और सूक्ष्म सिंचाई में तुलना करें।
भारत का अधिकांश भाग उष्णकटिबंध और उपोष्णकटिबंध में स्थित है, जिसके कारण यहाँ वाष्पोत्सर्जन बहुत अधिक होता है। परिणामस्वरूप सिंचाई के लिये जल की बहुत अधिक मांग होती है। भारत में सिंचाई के तीन प्रमुख साधन हैं- नहरें, कुएँ और तालाब। इन साधनों के प्रयोग से भारत में कई तरह की सिंचाई प्रणालियाँ प्रचलित हैं।
भारत में परंपरागत सिंचाई प्रणालियों में सामान्यता भूतल सिंचाई या सतही सिंचाई की जाती है। इनके अंतर्गत जल संपूर्ण क्षेत्रफल पर सामान्य गुरुत्वाकर्षण के द्वारा विभिन्न तकनीकों के माध्यम से प्रवाहित होता है। सतही सिंचाई के अंतर्गत अपनाई जाने वाली तकनीकों में चेक बेसिन विधि, कुंड सिंचाई, पट्टी सिंचाई और घाटी सिंचाई विधियाँ प्रमुख हैं।
आधुनिक सिंचाई प्रणाली के अंतर्गत सूक्ष्म सिंचाई और उप-सिंचाई विधियाँ आती हैं। सूक्ष्म सिंचाई विधि के अंतर्गत नियत अंतराल पर कम दबाव से आवश्यक न्यूनतम जल की आपूर्ति की जाती है। इसके अंतर्गत स्प्रिंकलर सिंचाई, रेनगन आदि विधियों को शामिल किया जाता है।
उप-सिंचाई विधि में ड्रिप या टपकन विधि को शामिल किया जाता है। साधारणतया इसे ऊँचाई वाले क्षेत्रों में पानी पहुँचाने के लिये इस्तेमाल किया जाता है।
पारंपरिक सिंचाई और सूक्ष्म सिंचाई में तुलना:
सूक्ष्म सिंचाई प्रणाली पारंपरिक सिंचाई की अपेक्षा अधिक प्रभावी एवं उपयोगी होती है।
सूक्ष्म सिंचाई में आवश्यकतानुसार जल की आपूर्ति नियंत्रित की जा सकती है।
पारंपरिक सिंचाई की तुलना में सूक्ष्म सिंचाई खरपतवार  को नियंत्रित करने में भी उपयोगी है।
इसके अतिरिक्त सूक्ष्म सिंचाई फसल अनुकूल सिंचाई उपलब्ध कराने में सक्षम है। साथ ही अधिक पैदावार और उर्वरकों की खपत कम करने में भी सहायक है।
उन्नीसवीं सदी के दौरान राष्ट्रवाद का विकास केवल युद्धों और क्षेत्रीय विस्तार की वजह से ही नहीं हुआ था, बल्कि यह लंबे प्रयासों, त्याग और निष्ठा द्वारा उत्पन्न संस्कृति के द्वारा स्थापित हुआ, जिसने यूरोप से लेकर सारे विश्व को एक नए परिवर्तनकारी मंच पर खड़ा कर दिया। चर्चा करें।
उत्तर :
उत्तर की रूपरेखा-
वैश्विक संदर्भ में राष्ट्रवाद के विकास हेतु युद्धों की भूमिका तथा अन्य विभिन्न कारकों, जैसे-पुनर्जागरण, प्रबोधन आदि का उल्लेख करना।
उपरोक्त घटनाओं के संपूर्ण विश्व में प्रभाव का उल्लेख करना।
भारत सहित विभिन्न उपनिवेशों में इसके प्रभाव का उल्लेख करना।
निष्कर्ष
 19वीं सदी के आरंभ में फ्राँस और इंग्लैण्ड द्वारा लड़े गए युद्धों और क्षेत्रीय विस्तार की महत्त्वाकांक्षा ने यूरोप एवं संपूर्ण विश्व में राष्ट्रवादी विचारों के प्रसार में महत्त्वपूर्ण योगदान दिया। यूरोप तथा संपूर्ण विश्व में राष्ट्रवादी विचारों के प्रसार में इन कार्यों के अतिरिक्त 19वीं सदी के पूर्व में हुए पुनर्जागरण, धर्म सुधार आंदोलन, वाणिज्यिक क्रांति, प्रबोधन युगीन चिंतकों (जैसे-जॉन लॉक, मॉन्टेस्क्यू, वाल्टेयर, रूसो आदि) के विचारों, अमेरिकी क्रांति के परिणामस्वरूप उत्पन्न लोकतांत्रिक विचारों तथा फ्राँसीसी क्रांति के स्वतंत्रता, समानता और बंधुत्व आदि विचारों ने भी महत्त्वपूर्ण भूमिका निभाई।

पुनर्जागरण काल में धर्म, दर्शन, कला, साहित्य, भाषा आदि के क्षेत्र में मौलिक विकास दर्ज किया गया। क्षेत्रीय भाषाओं के विकास को बल मिला जिससे इटालियन भाषा में दांते, जर्मन भाषा में गेटे तथा स्पेनिश भाषा में सवेंटीज जैसे विद्वान पैदा हुए। कला के केंद्र में इहलौकिक व मानवतावादी तत्त्वों का पुट स्थापित हुआ। इस प्रकार रोमन सांस्कृतिक एकीकरण के विरुद्ध क्षेत्रीयता की भावना प्रबल हुई एवं राष्ट्रवाद के विकास को बल मिला।

इन घटनाओं के परिणामस्वरूप उत्पन्न हुई राष्ट्रीय भावनाओं का प्रभाव 19वीं सदी के दौरान यूरोप तथा संपूर्ण विश्व में महसूस किया गया। यूरोप में 1830 और 1848 में हुई क्रांतियाँ, इंग्लैण्ड में 1815 में हुए संवैधानिक सुधार, मैजिनी, कावूर एवं गैरीबाल्डी के नेतृत्व में हुआ इटली का एकीकरण, बिस्मार्क के नेतृत्व में हुआ जर्मनी का एकीकरण, क्रीमिया का युद्ध आदि ने संपूर्ण विश्व को उद्वेलित किया।

इन घटनाओं ने विभिन्न उपनिवेशों में राष्ट्रवाद की भावना के जागरण में महत्त्वपूर्ण भूमिका निभाई। भारत में भी इन घटनाओं के परिणामस्वरूप राष्ट्रवाद की भावना का प्रसार हुआ। फलस्वरूप भारत में सामाजिक, धार्मिक सुधार आंदोलनों का आरंभ हुआ, भारतीयों में राजनीतिक चेतना का विकास हुआ और वे अंग्रेज़ों के खिलाफ एकजुट हुए। इसी राष्ट्रवादी चेतना के फलस्वरूप निर्मित भारतीय राष्ट्रीय कांग्रेस नामक संगठन के प्रयासों से भारत को स्वतंत्रता प्राप्त हुई। दक्षिण अफ्रीका में इसी समय अधिकारों की मांग उठी जो आगे चलकर रंगभेद विरोधी आंदोलन का आधार बनी। 

इस प्रकार 19वीं सदी के दौरान हुए राष्ट्रवाद के परिणामस्वरूप संपूर्ण विश्व में राष्ट्रवादी भावनाओं का प्रसार हुआ और लोग उपनिवेशवादी शोषण तथा अत्याचार के खिलाफ एकजुट हुए और संपूर्ण विश्व में लोकतंत्र, स्वतंत्रता, समानता एवं बंधुत्व की भावना का प्रसार हुआ।
अंग्रेजों द्वारा अपनाई गई भू-राजस्व नीतियों पर चर्चा करें।
उत्तर :
उत्तर की रूपरेखा :
अंग्रेजों की भू-राजस्व नीति के उद्देश्य बताएँ।
विभिन्न भू-राजस्व व्यवस्था के प्रमुख विशेषताओं को बताएँ।
अंग्रेज़ों ने अपने बढ़ते हुए खर्चों की पूर्ति और अधिक मात्रा में धन कमाने के उद्देश्य से भारत के पारंपरिक भू-व्यवस्था में हस्तक्षेप करना प्रारंभ किया। आरंभ में क्लाइव और उसके उत्तराधिकारियों ने व्यापक बदलाव न करते हुए बिचौलियों की माध्यम से भू-राजस्व की वसूली की।
इसके बाद विभिन्न प्रशासकों ने विभिन्न क्षेत्रों में कई प्रकार की भू-राजस्व व्यवास्थाएँ चलाईं। जैसे- इज़ारेदारी प्रथा, स्थायी बंदोबस्त, रैयतवाड़ी और महालवाड़ी व्यवस्था।
इज़ारेदारी व्यवस्था
सर्वप्रथम वारेन हेस्टिंग्स ने बंगाल में सन् 1772 में ‘इज़ारेदारी प्रथा’ की शुरुआत की। यह एक पंचवर्षीय व्यवस्था थी, जिसमें सबसे ऊँची बोली लगाने वाले को भूमि ठेके पर दी जाती थी। सन् 1777 में पंचवर्षीय ठेके को वार्षिक कर दिया गया।
स्थायी बंदोबस्त या ज़मींदारी व्यवस्था
कार्नवालिस ने इज़ारेदारी व्यवस्था के दोषों को दूर करने के उद्देश्य से ‘स्थायी बंदोबस्त’ आरंभ की। यह व्यवस्था बंगाल, बिहार, उड़ीसा, बनारस और उत्तरी कर्नाटक में लागू की गई। स्थायी बंदोबस्त के तहत ज़मींदारों को भूमि का स्थायी मालिक बना दिया गया।
स्थायी बंदोबस्त के तहत ज़मींदार किसानों से वसूले गए कुल रकम का दस भाग (10/11 भाग) कंपनी को देते थे एवं शेष 1/11 भाग स्वयं रखते थे। यदि कोई ज़मींदार निर्धारित तिथि तक भू-राजस्व की निश्चित राशि नहीं जमा करता था तो उसकी ज़मींदारी नीलम कर दी जाती थी।
रैयतवाड़ी व्यवस्था
सन् 1820 में मद्रास के तत्कालीन गवर्नर टॉमस मुनरो ने रैयतवाड़ी व्यवस्था आरंभ की। यह व्यवस्था मद्रास, बंबई एवं असम के कुछ भागों में लागू की गई।
रैयतवाड़ी व्यवस्था के तहत लगभग 51 प्रतिशत भूमि आई। इसमें रैयतों या किसानों को भूमि का मालिकाना हक प्रदान किया गया। अब किसान स्वयं कंपनी को भू-राजस्व देने के लिये उत्तरदायी थे। इस व्यवस्था में भू-राजस्व का निर्धारण उपज के आधार पर नहीं बल्कि भूमि की क्षेत्रफल के आधार पर किया गया।
महालवाड़ी व्यवस्था
लार्ड हेस्टिंग्स द्वारा मध्य प्रांत, आगरा एवं पंजाब के क्षेत्रों में एक नई भू-राजस्व व्यवस्था लागू की गई, जिसे  महालवाड़ी व्यवस्था नाम दिया गया। इसके तहत कुल 30 प्रतिशत भूमि आई।
इस व्यवस्था में महाल या गाँव के ज़मींदारों या प्रधानों से बंदोबस्त किया गया। इसमें गाँव के प्रमुख किसानों को भूमि से बेदखल करने का अधिकार था। महालवाड़ी व्यवस्था के तहत लगान का निर्धारण महाल या संपूर्ण गाँव के ऊपज के आधार पर किया जाता था।
हिमालय और प्रायद्वीपीय नदी तंत्रों के बीच अंतर स्पष्ट करें। साथ ही यह बताएँ कि पूर्व की ओर प्रवाहित होने वाली नदियाँ डेल्टा का निर्माण करती हैं जबकि पश्चिम की ओर प्रवाहित होने वाली नदियाँ एश्चुअरी बनाती हैं?
उत्तर :
उत्तर की रूपरेखा :
हिमालय और प्रायद्वीपीय नदी तंत्रों के बीच मुख्य विभेदों को स्पष्ट करें।
डेल्टा और एश्चुअरी के निर्माण की शर्तों का उल्लेख करें।
 भारतीय अपवाह प्रणाली को उत्पत्ति स्रोतों के आधार पर सामान्यतया दो वर्गों में बाँटा जाता है- हिमालय और प्रायद्वीपीय नदी तंत्र। इन दोनों नदी तंत्रों के बीच निम्नलिखित अंतर हैं-
हिमालयी अपवाह तंत्र की उत्पत्ति हिमालय पर्वत श्रेणियों से होती है जबकि प्रायद्वीपीय अपवाह तंत्र की नदियाँ  प्रायद्वीपीय पठारों से निकलती हैं।
हिमालयी नदियाँ पूर्ववर्ती अपवाह प्रणाली का अनुसरण करती हैं, जबकि प्रायद्वीपीय नदियाँ अनुवर्ती अपवाह तंत्र का उदाहरण प्रस्तुत करती हैं।
हिमालय की नदियाँ बारहमासी होती हैं जबकि प्रायद्वीपीय नदियाँ मौसमी होती हैं और प्रायः मानसून में प्रवाहित होती हैं। 
हिमालयी नदियाँ अपने विकास क्रम में नवीन हैं और नवीन वलित पर्वतों के मध्य प्रवाहित होती हैं, जबकि प्रायद्वीपीय नदियाँ प्रौढ़ावस्था में हैं और प्रायद्वीपीय पठारों से होकर प्रवाहित होती हैं।
हिमालयी अपवाह तंत्र के नदियों के बेसिन और जलग्रहण क्षेत्र प्रायद्वीपीय नदियों की तुलना में काफी विस्तृत होते हैं। 
उल्लेखनीय है कि प्रायद्वीपीय नदियाँ जब समुद्र से मिलती हैं तो ज्वारनदमुख या एश्चुअरी का निर्माण करती हैं जबकि पूर्व की ओर प्रवाहित होने वाली नदियाँ डेल्टा बनाती हैं।
 वस्तुतः पूर्व की ओर बहने वाली नदियाँ समुद्र में मिलने से पहले काफी लंबी दूरी तय करती और नरम चट्टानी संरचना से बहती हुई, अपने साथ बड़ी मात्रा में गाद को प्रवाहित करती है। जबकि प्रायद्वीपीय नदियाँ अपेक्षाकृत कम दूरी तय करती हैं और कठोर चट्टानी संरचना से होकर बहती हैं। हिमालयी नदियों द्वारा अपवाहित यही गाद समुद्र में गिरने के पश्चात् चौड़ाई में विस्तार पाकर डेल्टा का स्वरूप धारण कर लेती है किंतु प्रायद्वीपीय नदियाँ गाद की पर्याप्तता के अभाव में ज्वारनदमुख का निर्माण करती हैं।
भारत में क्षेत्रवाद को बढ़ावा देने वाले विभिन्न कारकों की पहचान कीजिये।
उत्तर :
उत्तर की रूपरेखा:
क्षेत्रवाद का संक्षिप्त परिचय दें।
क्षेत्रवाद को उत्पन्न करने वाले विभिन्न कारकों को बताएँ।
निष्कर्ष में क्षेत्रवाद के साथ विद्यमान अन्य सकारात्मक पहलुओं की चर्चा करें।
क्षेत्रवाद एक ऐसी अवधारणा है जो राजनीतिक, सांस्कृतिक, आर्थिक और वैचारिक  रूप से क्षेत्र विशेष के हितों को सर्वोपरि मानता है। भारत में क्षेत्रवाद के लिये कई कारक उत्तरदायी हैं। उदाहरण के लिये पृथक् भाषा, अलग भौगोलिक पहचान, नृजातीय पहचान, असमान विकास, धार्मिक पहचान आदि। भारत में क्षेत्रवाद की अभिव्यक्ति पृथक् राज्य की मांग, विशेष राज्य या पूर्ण राज्य की मांग के साथ-साथ भारत संघ से अलग होने के रूप में भी होती है।
क्षेत्रवाद को बढ़ावा देने वाले कारक:
भाषा: भाषायी विविधता भारत की एक विशिष्ट पहचान है। भारत में क्षेत्रवाद की जड़ भाषा के साथ काफी गहरे रूप से जुड़ी है। भारत में आंध्र प्रदेश का गठन तथा महाराष्ट्र और गुजरात का विघटन भाषायी भावना को शमन करने का ही परिणाम है।
नृजातीय पहचान: भारत में पारिस्थितिकी आधारित और क्षेत्र आधारित जातीयता को लेकर आए दिन विरोध प्रदर्शन देखने को मिलते हैं। भारत का उत्तर-पूर्व क्षेत्र इसका साक्षी रहा है। बोडोलैंड और गोरखालैंड की मांग के पीछे यही कारण प्रभावी है।
असमान विकास: भारत में विकास प्रक्रिया के क्रम में विभिन्न राज्यों में विकास कार्य समान रूप से नहीं हो सका। इस कारण वंचित क्षेत्रों के लोगों में पृथकतावाद और क्षेत्रवाद का विकास देखने को मिलता है।
भौगोलिक व सांस्कृतिक पहचान: भारत के विभिन्न प्रदेशों में प्रादेशिक भिन्नता भी पाई जाती है। विभिन्न क्षेत्रों में रहने वाले लोगों में उनके क्षेत्र विशेष की प्रकृति के साथ जुड़ाव होता है, इसलिये इन क्षेत्रों के लोगों में अपनी क्षेत्र की सांस्कृतिक और भौगोलिक विशेषताओं को सुरक्षित रखने के क्रम में क्षेत्रवाद की भावना पनपने लगती है।   
क्षेत्रवाद वस्तुतः भारत की विविधता व बड़े आकर से भी जुड़ा है, लेकिन सशक्त लोकतंत्र, प्रगतिशील संवैधानिक तंत्र और मज़बूत संघीय ढाँचे से भारत  क्षेत्रवाद की समस्या से निपटने में सफल रहा है।
भारतेन्दु के ‘अंधेर नगरी’ नाटक की समकालिकता। (2013, प्रथम प्रश्न-पत्र, 5 ग)
उत्तर :
भारतेन्दु के नाटक अपनी प्रासंगिकता व समकालिकता के कारण एक विशिष्ट स्थान रखते हैं। उनका ‘अंधेर नगरी’ नाटक भी इस तथ्य का अपवाद नहीं है। नाटक, कथानक, कथा-पात्रों की परिकल्पना, संवादों की बुनावट में समकालिकता के इस तत्त्व को भली-भाँति देखा जा सकता है।
अंधेर नगरी में राज्य व्यवस्था का जो चरित्र प्रस्तुत किया गया है, वह आज भी उतना ही सच नज़र आ रहा है जितना भारतेन्दु के समय में। मनुष्य की पहचान आज पहले से भी ज़्यादा इसके पैसे से नापी जाती है। मनुष्य की बौद्धिकता और कौशल, ईमानदारी और कर्मठता का कोई मूल्य नहीं।
इसी प्रकार भारतेन्दु जी ने आम आदमी पर टैक्स के भार को दिखाया है, आज के संदर्भ में तो यह समस्या और भी गंभीर होती जा रही है। कर की बढ़ती दरें, करों की बढ़ती संख्या, वसूलने का कठोर तरीका आज की राजस्व प्रणाली की एक कड़वी सच्चाई है।
नाटक में नौकरशाही की असंवेदनशीलता, अकर्मण्यता व उदासीनता को मुख्य रूप से रेखांकित किया गया है। नौकरशाही से संबंधित ये सारी समस्याएँ आज की सच्चाई अधिक कठोर रूप में है। भारतेन्दु ने नौकरशाही पर ये जो व्यंग्य कसा है, वह आज भी सच है-
"चना हाकिम सब जो खाते
सब पर दूना टिकस लगाते"
आधुनिक लोकतांत्रिक प्रणाली में नेताओं आदि की अयोग्यता व मूर्खता एक कड़वी सच्चाई है। इसी प्रकार, इनके पास शक्ति तो है किंतु बुद्धि और विवेक का अभाव है। इस प्रवृत्ति को नाटक में प्रधान रूप से उभारा गया है- 
"भीतर स्वाहा बाहर सादे
राज करहिं अगले अरू प्यादे"
निष्कर्षतः हम कह सकते हैं कि अंधेर नगरी समसामयिक संदर्भों का जीवंत नाटक है। इसका संबंध ब्रिटिश शासक वर्ग से ही नहीं है। नाटक में व्यक्त यथार्थ सीमित नहीं है, वह व्यापक चेतना और गतिशील यथार्थ का वाहक है।
भारत में सीमेंट उद्योग के वितरण का उल्लेख करते हुए उसके स्थानीयकरण के आधार को समझाइए।
उत्तर :
उत्तर की रूपरेखा:
सीमेंट उद्योग का परिचय परिचय दें।
भारत में सीमेंट उद्योग के वितरण को रेखांकित करें।
प्रमुख उत्पादक केन्द्रों का उल्लेख करें।
सीमेंट उद्योग की स्थापना को प्रभावित करने वाले कारकों को स्पष्ट करें।
भारत में सीमेंट उद्योग की सीमेंट सन् 1914 में पोरबंदर से हुई, लेकिन इसका वास्तविक विकास आज़ादी के बाद हुआ। सीमेंट उद्योग वस्तुतः एक आधारभूत उद्योग है और अनेक उद्योगों का विकास इस पर टिका है।
सीमेंट उद्योग का वितरण: 
भारत में सीमेंट उद्योग का वितरण एक समान नहीं है। यहाँ सीमेंट उद्योग का सर्वाधिक केन्द्रीकरण मध्य भारत में दिखाई देता है। उत्तर एवं पूर्वी  भारत में पर्याप्त मांग के बावज़ूद पर्याप्त मात्र में विकसित नहीं हो पाया है।   भारत में सीमेंट उद्योग मध्य प्रदेश के कटनी, सतना, नीमच, दुर्ग, रतलाम आदि में, झारखण्ड में झींकपानी, सिंदरी, चाईबासा एवं खलारी में, राजस्थान के चित्तौड़गढ़, सवाई माधोपुर, सीकर आदि में, गुजरात के जामनगर, द्वारिका, पोरबंदर में तथा कर्नाटक के बेंगलुरु, बीजापुर, भद्रावती, गुलबर्गा आदि में मुख्य रूप से स्थापित हैं।
स्थानीयकरण के आधार:
भार ह्रासी उद्योग: सीमेंट उद्योग एक भार ह्रासी उद्योग है, साथ ही इसके कच्चे  माल सस्ते होते हैं। इसलिये परिवहन लागत को बचाने के उद्देश्य से इसे कच्चे माल के क्षेत्रों में स्थापित किया जाता है। 
कच्चे माल की उपलब्धता: सीमेंट उद्योग के लिये कच्चे माल के रूप में कोयला, ज़िप्सम, चूना पत्थर की आवश्यकता होती है। इन सामग्रियों की उपलब्धता राजस्थान के दक्षिण से लेकर विंध्याचल की पहाड़ियों और झारखण्ड के पठारी भागों में पर्याप्त मात्रा में है।
इसके अतिरिक्त कुछ उद्योग विभिन्न कारखानों से निकलने वाले कचरे (slug) विशेषकर इस्पात एवं उर्वरक उद्योगों से निकलने वाले कचरों से सीमेंट तैयार किया जाता है। दुर्गापुर, झींकपानी, भद्रावती विशाखापत्तनम के उद्योग इस्पात कारखाने के धमन भट्टी से निकलने वाले कचरे पर आधारित हैं, जबकि सिंदरी में स्थापित सीमेंट उद्योग उर्वरक कारखानों से निकलने वाले कचरों पर आधारित है।